b'\n_START_ARTICLE_\nAndreja Gomboc\n_START_SECTION_\n\xc5\xbdivljenje in delo\n_START_PARAGRAPH_\nAndreja Gomboc je leta 1995 diplomirala na Fakulteti za matematiko in fiziko (FMF) Univerze v Ljubljani z nalogo Kako je videti padec zvezde v \xc4\x8drno luknjo._NEWLINE_Od leta 1995 do 2001 je podiplomsko \xc5\xa1tudirala fiziko na Fakulteti za matematiko in fiziko ter bila tudi asistentka. Na FMF je leta 2001 doktorirala z doktorsko disertacijo Hitre spremembe izseva ob interakciji s \xc4\x8drno luknjo pod \xc4\x8cade\xc5\xbeovim mentorstvom. Disertacija je obravnavala plimsko raztrganje zvezd med bli\xc5\xbenjim sre\xc4\x8danjem z masivno \xc4\x8drno luknjo v galakti\xc4\x8dnem jedru. Po doktoratu je postala \xc4\x8dlanica Oddelka za fiziko FMF, kjer je bila izredna profesorica za astronomijo in astrofiziko in predavala predmete Astrofizika, Astronomija 2, Teoreti\xc4\x8dna astrofizika, Astrofizika zvezd in Galaksije ter Izbrana poglavja iz astrofizike in fizike delcev. Na Pedago\xc5\xa1ki fakulteti v Ljubljani je v letih 2008-2014 predavala predmet Astronomija. Od jeseni 2015 je redna profesorica za astronomijo  na Fakulteti za naravoslovje Univerze v Novi Gorici._NEWLINE_Kot \xc5\xa1tipendistka Marie Curie se je med letoma 2002 in 2004 podoktorsko izpopolnjevala na Astrofizikalnem raziskovalnem in\xc5\xa1titutu (Astrophysics Research Institute (ARI)) Univerze Johna Moorsa v Liverpoolu v Zdru\xc5\xbeenem kraljestvu (Liverpool John Moores University). Tam se je pri\xc4\x8dela raziskovalno ukvarjati z opazovanjem opti\xc4\x8dnih zasijev (angl. afterglows) izbruhov sevanja gama s tremi najve\xc4\x8djimi samodejnimi daljnogledi na svetu: teleskopom Liverpool (LT), na Observatoriju Roque de los Muchachos na Kanarskem otoku La Palma in teleskopoma Faulkes North na Havajih in Faulkes South v Avstraliji. Skupina za raziskovanje izbruhov sevanja gama, ki jo usklajuje Univerza Johna Moorsa, in v kateri sodeluje Andreja Gomboc, je novembra 2007 prejela nagrado za raziskovalni projekt leta, ki jo podeljuje britanski \xc4\x8dasopis Times Higher Education. Ocenjevalci so nagradili izjemno teamsko delo in rezultate merjenja polarizacije opti\xc4\x8dnih afterglowov, ki so bili objavljeni v reviji Science. Med drugimi \xc4\x8dlanki je tudi so-avtorica dveh \xc4\x8dlankov v reviji Science in treh v reviji Nature._NEWLINE_Januarja 2010 je imela v okviru projekta Znanje \xc5\xbeanje predavanje v Dr\xc5\xbeavnem zboru Republike Slovenije z naslovom Vesolje in mi._NEWLINE_Sodeluje tudi pri odpravi Gaia, ki jo  je ESA izstrelila leta 2013, in meri razdalje in radialne hitrosti pribli\xc5\xbeno milijarde zvezd v krajevni Galaksiji. _NEWLINE_V letih 2011-2014 je vodila projekt Evropske vesoljske agencije ESA z naslovom "Relativisti\xc4\x8dni globalni navigacijski sistem satelitov"._NEWLINE_Njeno raziskovalno podro\xc4\x8dje sta astronomija in astrofizika, splo\xc5\xa1na teorija relativnosti, \xc4\x8drne luknje, izbruhi sevanja gama, vrtenje zvezd, vrtilne hitrosti simbiotskih zvezd._NEWLINE_Redno objavlja tudi poljudno-znanstvene \xc4\x8dlanke s podro\xc4\x8dja astronomije in astrofizike v astronomski reviji Spika in je ustanoviteljica in urednica spletnega Portala v vesolje._NEWLINE_V Mednarodnem letu astronomije 2009 (MLA) je bila nacionalna koordinatorka za Slovenijo. V okviru tega leta je bila pobudnica in organizatorka razstave astrofotografij Od Zemlje do vesolja na Jakopi\xc4\x8devem sprehajali\xc5\xa1\xc4\x8du v parku Tivoli v Ljubljani, potujo\xc4\x8de razstave Od Zemlje do vesolja, dnevov odprtih vrat na Astronomsko geofizikalnem observatoriju Golovec (AGO) idr. Bila je sourednica zbornika delovnega sre\xc4\x8danja Slovenija in vesolje - v\xc4\x8deraj, danes, jutri in kataloga razstave Od Zemlje do vesolja. Je prejemnica zlatega priznanja ZOTKS in soprejemnica priznanja Prometej znanosti 2007 (za souredni\xc5\xa1tvo monografije Fizika, moj poklic - \xc5\xbeivljenje in delo na\xc5\xa1ih fizi\xc4\x8dark) in Prometej znanosti 2009 (za vodenje Organizacijskega odbora Mednarodnega leta astronomije 2009 v Sloveniji)._NEWLINE_Je predsednica Slovenskega odbora za astronomijo pri DMFA Slovenije, predsednica nacionalne komisije za tekmovanje iz znanja astronomije, ki ga od leta 2009 organizira DMFA Slovenije in \xc4\x8dlanica Marie Curie Fellows Organization, PAZU, Evropskega astronomskega dru\xc5\xa1tva (EAS) in Mednarodne astronomske zveze (IAU)._NEWLINE_Leta 2015 je prejela Zoisovo priznanje za pomembne dose\xc5\xbeke pri prou\xc4\x8devanju izbruhov sevanja gama._NEWLINE_Leta 2016 je organizirala mednarodni astronomski simpozij Nova obzorja v astrofiziki \xc4\x8drnih lukenj, ki je bil prvi simpozij IAU v Sloveniji.'